Diari Oficial de la Generalitat Valenciana


Sumari del DOGV 7191, del 14-01-2014 (2014/231)

RESOLUCIÓ de 10 de gener de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat, la Delegació del Govern a la Comunitat Valenciana, l'Ajuntament de València i Càritas Diocesana de València, per a dur a terme un programa integral d'atenció a les persones que exercixen la prostitució als carrers de la ciutat de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7191

Data del DOGV
:   14-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/231


Data del document
:   10-01-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 10 de gener de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat, la Delegació del Govern a la Comunitat Valenciana, l'Ajuntament de València i Càritas Diocesana de València, per a dur a terme un programa integral d'atenció a les persones que exercixen la prostitució als carrers de la ciutat de València. [2014/231]  
La Generalitat, la Delegació del Govern a la Comunitat Valenciana, l'Ajuntament de València i Càritas Diocesana de València han subscrit, prèvia tramitació reglamentària, el 30 d'octubre de 2013, el conveni de col·laboració per a dur a terme un programa integral d'atenció a les persones que exercixen la prostitució als carrers de la ciutat de València.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, és procedent la publicació en el Diari Oficial de la Comunitat Valenciana de l'esmentat conveni, que ha quedat  inscrit en el Registre de Convenis de la Generalitat amb el número 13/2014 i que figura com a annex d'esta resolució.  
  
València, 10 de gener de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Generalitat, a través de la Conselleria de Benestar Social, la Delegació del Govern a la Comunitat Valenciana, l'Ajuntament de València i Càritas Diocesana de València, per a dur a terme un programa integral d'atenció a les persones que exercixen la prostitució als carrers de la ciutat de València  
  
València, 30 d'octubre de 2013  
  
Reunits  
D'una banda, la consellera de Benestar Social, Asunción Sánchez Zaplana, nomenada pel Decret 20/2012, de 7 de desembre, del president de la Generalitat, que es troba autoritzada per a la firma del present conveni per Acord adoptat pel Consell de la Generalitat en data 13 de setembre de 2013.  
L'alcaldessa presidenta de l'Ajuntament de València, Rita Barberá Nolla, en nom i representació de l'esmentat ajuntament, assistida pel secretari general de l'Administració Municipal, Francisco Javier Vila Biosca, d'acord amb la legislació de règim local vigent i l'Acord de la Junta de Govern Local, de data 26 de juliol de 2013.  
  
La delegada del Govern a la Comunitat Valenciana, Paula Sánchez de León Guardiola, fent ús de les facultats que per llei se li conferixen.  
  
I d'una altra, la directora de Càritas Diocesana de València, Concepción Guillén Paredes, en la representació que té, i autoritzada pels vigents estatuts de l'entitat, segons s'acredita en el certificat expedit per la Secretaria General de Càritas Diocesana de València en data de 15 de març de 2012.   
Actuen en nom i representació de les institucions a què representen, i els càrrecs dels quals consten per notorietat i es reconeixen capacitat legal suficient per a l'atorgament del present conveni de col·laboració, i a este efecte,  
Manifesten  
Primer. Que la Llei de la Generalitat 5/1997, de 25 de juny, per la qual es regula el Sistema de Servicis Socials en l'àmbit de la Comunitat Valenciana, determina la prevenció, tractament i eliminació de qualsevol causa o situació de marginació o desigualtat social, la coordinació dels recursos i de les iniciatives públiques i privades, així com els aspectes socials dels sistemes sanitaris i educatius.  
Segon. Des de l'any 2001 es realitza un treball d'atenció integral a les persones que exercixen la prostitució. A estos efectes, la Unitat d'Atenció Integral va complir notablement per tal de conéixer les diferents problemàtiques de les persones que exercixen la prostitució als carrers de la ciutat de València, i que determinen quins factors econòmics i socials són de major rellevància.   
I amb això es possibilita la consecució dels objectius d'inserció d'estes persones.  
Tercer. Es proposa, per tant, la realització d'un programa, en coordinació amb totes les institucions i organitzacions firmants, les bases essencials del qual són: la prevenció, sensibilització, acompanyament i intervenció social amb les persones que es prostituïxen als carrers de la ciutat de València, així com la informació sobre tots els tipus de recursos que es disposa, i es crea una comissió tècnica de seguiment d'este programa.  
Per tal d'establir les condicions de la col·laboració avantdita, la Generalitat, la Delegació del Govern, Càritas Diocesana i l'Ajuntament de València acorden subscriure el present conveni d'acord amb les següents:  
  
Clàusules  
Primera. Objecte del conveni  
La col·laboració entre les distintes entitats per a la realització d'un programa d'atenció a persones que exercixen la prostitució als carrers de la ciutat de València.  
  
Segona. Actuacions a desenrotllar  
Per a la deguda execució del programa que ens ocupa i tenint en compte els recursos que disposen, la col·laboració de cada una d'estes es concreta en els termes següents:  
a) Generalitat:  
La Conselleria de Benestar Social, a través de la Direcció General de Família i Dona i la Direcció General d'Integració i Cooperació, coordinarà i realitzarà el seguiment necessari de les dones del programa per mitjà de:  
- Direcció General de Família i Dona, que facilitarà la coordinació i el seguiment necessari de les dones que participen en el programa i sol·liciten l'ingrés als centres residencials que en depenen, a través dels procediments establits a este efecte en la normativa que els regula.  
  
- Direcció General d'Integració i Cooperació, que facilitarà informació, orientació i assessorament a les dones del programa amb situacions especials d'estrangeria.  
b) Ajuntament de València:  
Coordinarà les actuacions als centres municipals següents:  
- Centres Municipals de Servicis Socials (CMSS).  
- Centre d'Atenció a Persones sense Sostre (CAST).  
- Centre Municipal de la Dona (CMIO).  
- Centre de Suport a la Immigració (CAI-AMICS), el qual designarà un professional de referència per al seguiment dels casos remesos pel programa i relacionats amb la regularització per circumstàncies excepcionals d'arrelament social.  
Aportarà els recursos següents:   
- Quatre places en pisos per a dones immigrants.  
- Prestacions socials: ajudes per a menjador escolar, per a desenrotllament personal, d'emergència, etc. i fins a 20 ajudes econòmiques per a l'accés a vivenda o manutenció.  
c) Delegació del Govern a la Comunitat Valenciana:  
A través de l'Oficina d'Estrangeria a València prestarà l'assessorament tècnic necessari en coordinació amb l'Assessoria Jurídica de Càritas Diocesana.  
d) Càritas Diocesana:  
Compta amb un equip de professionals amb especialització per al desenrotllament d'un programa específic de sensibilització, prevenció, intervenció i assistència a les destinatàries de les accions, informació de tots els recursos disponibles i orientació cap a la inserció laboral i assumirà els gastos generals derivats del desenrotllament del programa.  
Càritas formarà part de la mesa de projectes de prostitució creada per l'Ajuntament de València i col·laborarà en els programes que es creen a partir d'esta.  
  
Tercera. Finançament  
L'Ajuntament de València, de conformitat amb la seua programació anual i a través de l'aplicació pressupostària EC 150-23148-48924, aportarà vint-i-set mil dos-cents seixanta-set euros (27.267 ?), que s'abonaran en pagament únic a la firma del conveni a favor de Càritas Diocesana de València.  
La justificació consistirà en la presentació de documents acreditatius del gasto, per part de Càritas Diocesana, de gastos de naturalesa corrent, generats per la realització de l'objecte del present conveni d'acord amb les regles següents:  
a) Els justificants presentats hauran de ser originals o fotocòpies degudament compulsades i corresponents al període de vigència del conveni.  
b) Els gastos s'acreditaran per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, en els termes establits en l'article 30.3 de la Llei General de Subvencions i en el seu desplegament reglamentari.  
A més l'entitat Càritas Diocesana haurà d'aportar els contractes que formalitze per a dur a terme l'esmentat programa.  
La subvenció assenyalada estarà destinada al finançament de la contractació de l'equip de professionals especialitzats a què fa referència l'apartat d de la clàusula segona , i als gastos generals de la posada en marxa del dit programa.  
En tot cas, les i els professionals que participen en este programa no mantindran cap relació laboral ni qualsevol tipus de dependència amb l'Ajuntament de València.  
  
Quarta. Programa específic d'actuació  
Càritas Diocesana participarà junt amb les anteriors institucions, en el disseny, planificació i difusió del programa específic d'actuació, i al seu torn, contractarà el personal especialitzat i els mitjans materials necessaris per a la seua posada en marxa.  
Este personal desenrotllarà, fonamentalment, funcions relacionades amb la sensibilització, prevenció, intervenció, assistència i acompanyament de les destinatàries de les accions, informació de tots els recursos disponibles, oferta de servici i orientació cap a la inserció laboral.  
  
Per a tal fi, i tenint en compte els mitjans disposats, Càritas Diocesana de València rebrà de l'Ajuntament de València la quantitat vint-i-set mil dos-cents seixanta-set euros (27.267 ?) referits en la clàusula tercera.  
  
Quinta. Comissió de seguiment  
Es mantindrà la Comissió Tècnica de Seguiment i Avaluació del present conveni ja constituïda en anys anteriors, amb representació de la Generalitat, Delegació del Govern, Ajuntament de València i Càritas Diocesana.  
Podrà requerir-se l'assistència de personal tècnic de les diferents conselleries i l'Ajuntament de València, quan el tema a tractar siga de la seua competència i/o la comissió així ho requerisca.  
La comissió es reunirà cada quatre mesos, per tal d'avaluar el funcionament del programa, proposar les mesures correctores d'este i dirimir els problemes d'interpretació i aplicació que puguen sorgir en el desenrotllament d'este. No obstant això, podrà ser convocada amb caràcter extraordinari per qualsevol dels seus membres.  
Esta comissió, que tindrà el caràcter d'òrgan col·legiat, designarà una presidència i una secretaria, entre els seus components, i s'aplicarà el règim jurídic de les administracions públiques i del procediment administratiu comú.  
  
Sexta. Control i justificació de la subvenció  
La comissió de seguiment serà la responsable del control i l'aplicació dels fons subvencionats per a l'execució del programa específic d'actuació, finançats segons el que preveu el present conveni.  
  
  
Sèptima. Obligacions de Càritas Diocesana  
Càritas Diocesana de València es compromet a:  
- Realitzar les activitats necessàries per a la implementació del programa que ens ocupa.   
- Justificar la realització de l'activitat que determina la concessió o gaudi de la subvenció; a este efecte haurà de presentar una memòria final en què constarà la realització de l'objecte del present conveni, la qual inclourà una relació individualitzada de les actuacions realitzades durant este, tot això amb anterioritat al 31 de març de 2014.  
- Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
- Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions.  
  
- Comunicar l'obtenció de subvencions o ajudes per a la mateixa finalitat procedent de qualsevol administració o ens públic o privat.  
  
  
Octava. Conseqüències de l'incompliment  
Es podrà dictar una resolució de minoració o rescissió del conveni, si és el cas, i de reintegrament de quantitats percebudes, així com dels interessos de demora des del moment del pagament en els supòsits de l'article 37 de la Llei 38/2003, de 17 de novembre, General de Subvencions.  
  
Novena. Vigència  
El present conveni obligarà a les parts des del moment de la seua firma i estendrà la seua vigència fins al 31 de desembre de 2013.  
  
Deu. Protecció de dades  
L'Ajuntament de València garantix que tots les dades de caràcter personal que pogueren ser demanades en relació amb este conveni, així com els tractaments que es realitzen d'estos, s'ajustaran al que disposa la Llei Orgànica 15/1999, de 13 de desembre, de Protecció de Dades de Caràcter Personal, i el Reial Decret 1720/2007, de 21 de desembre.  
  
  
Onze. Jurisdicció  
Les parts intervinents se sotmeten, expressament, per a la resolució de qualsevol litigi que puga sorgir en la interpretació i aplicació del conveni, als òrgans de la jurisdicció contenciosa administrativa amb seu a València.  
Les parts, una vegada llegit este conveni, firmen els cinc exemplars d'este, en prova de conformitat, en el lloc i la data abans indicats, i s'entregarà, en el mateix acte, un exemplar a cada una de les parts.  
  
  
La consellera de Benestar Social: Asunción Sánchez Zaplana.  
La delegada del Govern a la Comunitat Valenciana: Paula Sánchez de León Guardiola.  
L'alcaldessa presidenta de l'Ajuntament de València: Rita Barberá Nolla.  
La directora de Càritas Diocesana de València: Concepción Guillén Paredes.  
El secretari general de l'Administració Municipal: Francisco Javier Vila Biosca.